PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:
Návrh vyhlášky Štatistického úradu Slovenskej republiky o správe o kvalite zostavenej štatistiky (ďalej len „vyhláška“).

2. Základné ciele právnej úpravy:
Správy o kvalite sú neoddeliteľnou súčasťou systému metaúdajov každého člena národného (európskeho) štatistického systému v Slovenskej republike. Predmetom správy o kvalite je štatistický produkt určený na zverejnenie. Môže ísť o štatistický produkt vytvorený v rámci európskeho štatistického programu na vnútroštátnej úrovni alebo o štatistický produkt vytvorený mimo rámca európskej štatistiky a definovaný členom národného štatistického systému. Stanovenie náležitostí správ o kvalite vykonávacím právnym predpisom je vhodným nástrojom na zabezpečenie jednotnej štruktúry a požadovaného obsahu týchto dokumentov, ktorý sa osvedčil v európskom štatistickom systéme.

Oproti správam o kvalite štatistík vypracovaným podľa nariadení Európskej únie, má prehľadnosť a zrozumiteľnosť informácií v správach o kvalite podľa návrhu vyhlášky za cieľ aj zlepšenie dostupnosti a využiteľnosti údajov zostavenej štatistiky pre čo najväčší počet používateľov oficiálnej štatistiky. Správy o kvalite  slúžia zároveň na monitorovanie a hodnotenie kvality štatistík zo strany štatistického úradu ako koordinátora národného štatistického systému. 

Správa má byť zverejnená v súlade so štandardami informačných systémov verejnej správy v slovenskom aj anglickom jazyku. Zverejňovanie správ má byť zabezpečené prostredníctvom informačného systému štatistického úradu. Tvorba správ o kvalite zostavených štatistík bude pokrytá v rámci existujúcich personálnych kapacít a finančných limitov príslušných členov národného štatistického systému. 

Návrh vyhlášky sa pripravuje ako vykonávací predpis k novému zákonu o oficiálnej štatistike a o zmene a doplnení niektorých zákonov (zákon o oficiálnej štatistike), ktorý po prijatí s účinnosťou od 1. januára 2027 nahradí súčasný zákon č. 540/2001 Z. z. o štátnej štatistike v znení neskorších predpisov.
 
3. Zhodnotenie súčasného stavu:
Preberá sa doterajšia právna úprava podrobností o obsahu a štruktúre správy o zostavenej štatistike podľa vyhlášky Štatistického úradu Slovenskej republiky č. 432/2023 Z. z.  o správe o kvalite zostavenej štatistiky, ktorú Štatistický úrad Slovenskej republiky podľa § 8 ods. 2 zákona č. 540/2001 Z. z. o štátnej štatistike v znení zákona č. 144/2021 Z. z.


4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy návrhu vyhlášky formou zasielania podnetov alebo návrhov v intenciách vecného zamerania podľa bodu 2 od 12. novembra 2026 do 16. novembra 2026.

Kontaktné údaje:
Štatistický úrad Slovenskej republiky
sekcia všeobecnej metodiky, registrov a koordinácie národného štatistického systému
odbor koordinácie štatistických zisťovaní a NŠS
P.O. Box 67 
840 00 Bratislava 4
e-mail: martina.mikleticova@statistics.sk

5. Predpokladaný termín začatia pripomienkového konania: november 2026.

